khistorydata/jeongjo-sjw-relations huggingface dataset:
정조 3년 · 목
具翼善冠袞龍袍。乘輿。出協陽門。詣肅章門。陞座。○樂性曰。罪人上之乎。予曰。李元榦上之。予曰。以昨日問目。更爲發問。予曰。昨日。以明日直招之意旣以納供。則今日。必爲無隱直招事。更爲嚴問。宇鎭祐源等。以傳敎迭爲發問。罪人供曰。終未思得矣。予曰。所謂夢具。汝果不知乎。罪人供曰。不知矣。予曰。聖叔。果是誰乎。諸問郞各別盤問。供曰。果爲不知。而有具瑩叔者。名則不知。而但聞其字矣。予曰。罪人所謂具瑩叔。自捕廳發捕。予曰。罪人仍爲勸杖。尙喆等曰。罪人終爲抵賴。極爲凶獰。更加嚴問則好矣。予曰。罪人元榦。姑爲解縛下之。罪人鄭益和上之。予曰。罪人之與趾賊。前後凶謀。無不參涉。爲其腹心之事。無敢隱諱。一一直招事。嚴加發問。諸問郞。以傳敎迭爲發問。罪人供曰。不知矣。尙喆等曰。罪人抵賴。極爲妖惡。加刑嚴問好矣。予曰罪人勸杖。罪人供曰。不知矣。予曰。汝之所與親狎。而同參逆謀之人誰也。罪人供曰。別無指的之人矣。予曰。罪人連爲勸杖。罪人供曰。總廳哨官李海白爲名人。曾見往來於賊家矣。予曰。御將出去。査問。李柱國査問後。還奏曰。詳爲査覈。則只有李海容爲名。而無李海白云矣。予曰。鄭益和。姑爲下之。予曰。排立軍兵。使之饒饑事。分付各該營門。予曰。罪人鄭櫟上之。予曰。罪人之與鄭益和。親密之狀。旣已綻露。無敢隱諱。一一直招事。究問。罪人供曰。今三月葬弟時。見之矣。予曰。諸問郞。各別盤問。而所謂李弘烈者。罪人知之乎。詳爲究問。罪人供曰。不知矣。予曰。汝欲白脫。則有可以發明之端乎。抑有仇家乎。罪人供曰。李元榦。稍有錢財。故積失人心。而必有此告訐之事矣。予曰。告訐之人。誰乎。罪人供曰。不知矣。予曰。罪人鄭櫟。姑爲下之。予曰。近來匿名書之變。非一非再。而每以安反側之意。初不擧論矣。至於今番凶書。萬萬凶慘。故特以重其事之意。有此設鞫。而終未得端緖。予意則親鞫姑罷。而旣有前例。以凶書造作人現納之意。作爲榜文。揭之各處。亦使捕廳廣爲廉探。則似無妨矣。尙喆曰。萬古豈有此等窮凶極惡之逆節乎。鎭日親鞫。尙未得端緖。誠不勝怪訝矣。命善曰。今番凶書豈有如許急勢乎。予曰。使知製敎。卽爲製入榜文。承旨洪國榮曰。以此凶書。出示罪人。而問其知與不知。則似無妨矣。命善曰。此獄決不可歇治。而知申之言。誠甚好。以此凶書。仍爲出示而盤問。則似好矣。予曰。罪人李元榦上之。樂性曰。罪人似有昏窒之意。而藥物全不入口。此必用謀矣。予曰。然則姑下本府。使之各別救療。予曰。昨日本府守直都事趙光逵。入侍。予曰。罪人有昏窒之氣。是何故耶。光逵曰。昨夜則無昏塞之氣。而今忽如此。此必用謀。必無經斃之慮矣。予曰。汝必各別救療。無使經斃。予曰。罪人李長潝上之。予曰。問郞。以此凶書。仔細出示罪人。問郞。以凶書示罪人後。予曰。凶書筆蹟。果是誰某之筆乎。問之也。罪人曰。不知矣。予曰。罪人如有一分發明之端。一一納招。或有常時仇家及見有他人謀逆等事。一一納招。罪人供曰。年前。與樂林君。有山訟。而渠女壻出力主張。故樂林君家。以此含冤。必欲殺之矣。予曰。設有些少私嫌。豈忍做出此等凶惡之說。而白地誣人乎。諸問郞及禁堂。各以意見發問。予曰。罪人頻頻仰視。禁郞何不禁飭乎。金吾堂上。一幷推考。予曰。罪人長潝。姑爲下之。知製敎鄭志儉。製進榜文。予曰。以此榜文。翻出眞諺。各軍問字內各門及五部坊曲。皆爲懸揭。仍爲各別廉探。予曰。各軍門。亦各爲構捕。予曰。揭榜一節。判尹知悉擧行。敎曰。親鞫姑罷。○乘輿。入協陽門。還內。
정조 3년 · 목
刑曹啓言。犯夜人奪去罪人李敏培。開坐嚴杖。犯夜人金疇國。乃是幼學。故幷與敏培而決杖矣。移。送都監。決棍等節。何以爲之。敎以。此則旣先決杖云。幷放送。今後。此等照律事。無論草記啓目。必待批下判下。擧行。切勿襲謬循訛。以致錯了之弊
정조 3년 · 강
王大妃殿進御一錢五分重人蔘粟米飮一貼。調竹瀝薑汁。命煎入。榻敎也。
정조 3년 · 목
予曰。今番投書之變。必是搖動人心之計。而端緖尙未究得。誠可痛矣。國榮曰。乾道昭昭。豈有終不現捉之理乎。予曰。揭榜之後。或有自現者耶。國榮曰。近來奸巧。恐未保其自現矣。予曰。明日動駕。攔後軍以幾名磨鍊乎。國榮曰。以三百名磨鍊矣。予曰。動駕不必太早爲之矣。國榮曰。聚軍。以天明後爲之。時刻。以日出後磨鍊。似好矣。予曰。然矣。予曰。揭榜文。其果謄出乎。民始曰。俄已盡謄出給矣。予曰。予於世道。每欲鎭安。而不逞之徒。終不歸化。如此變怪。種種有之。豈不可悶乎。民始曰。自上過加含容。故凶徒逆種。凌侮國家而然矣。予曰。今番事。外間之議何如。民始曰。外間。亦疑訝莫曉矣。予曰。昨日殿座時。亦言之。而朝廷之人。舊逆則曰隄防。而如報私讎。新逆則曰鎭安。而必欲容護者。豈不可怪乎。民始曰。勿論新舊逆。隄防鎭安。不可偏廢矣。予曰。箕營裨將事。備局何以回啓云乎。民始曰。姑未聞之矣。
정조 3년 · 강
命明日出宮。日出後磨鍊。
정조 3년 · 목
敎曰。明日軍兵。天明後聚軍事。分付隨駕營。出宮正時。辰時則差晩。日出後磨鍊。
정조 3년 · 강
詣 永祐園。展拜。仍詣東 關王廟。歷拜。
정조 3년 · 목
具戎服。乘輿。出仁政門外。乘馬。出敦化門。至興仁門外。予曰。路傍觀光之民。何邑之民乎。宣傳官一一問之。宣傳官問奏曰。皆是畿內各邑之民人云矣。予曰。此時。列邑賑恤方張。而民人輩。何爲上來乎。問之。宣傳官問奏曰。皆爲觀光而上來云矣。詣 園所。下馬乘輿。入齋室。改具翼善冠黲袍。乘輿。詣紅箭門外。降輿。詣版位。再拜。仍詣 園上。奉審訖。詣 神位前。三上 香。獻爵。大祝讀祝訖。降復位。亞獻官終獻官。行禮如儀。仍行望燎禮辭 園禮訖。還入齋室。予曰。訓鍊大將具善復入侍。予曰。 園所始役處形止。卿爲看審後。使之擇日擧行。予曰。日氣頗熱。軍兵勞苦可悶。還宮時。切勿疾驅。待初嚴下後。卽爲行軍。俾爲緩驅徐行之意。分付隨駕營門。改具戎服。出齋室。乘輿。至降輿所。降輿乘馬。予曰。植炬雖令置之。而如或有出來待令者。還爲入去之意。分付工曹。敎曰。 園洞口。至興仁門。捧上言。又敎曰。東 關王廟。當歷臨該房知悉。仍詣東 關王廟。下馬。就 廟內版位。行再拜後。還出廟門。乘馬。由敦化門。下馬乘輿。仍敎曰。明日朝廷問安置之。由仁和門。還內。
정조 3년 · 강
命罪人李陽年還付該廳。
정조 3년 · 목
敎曰。罪人李陽年。當初發捕。只欲相準名字之意。推覈間。還付該廳。
정조 3년 · 강
王大妃殿進御一錢五分重人蔘粟米飮調竹瀝薑汁一貼。命煎入。榻敎也。
정조 3년 · 목
予曰。昨見農形。則沿路牟麥。皆好矣。國榮曰。然矣。而慶尙江原諸道。則皆已登熟云。誠幸矣。予曰。全羅監司。尙不辭朝。何也。國榮曰。近値殿座與動駕。不得辭朝云矣。予曰。當下敎矣。予曰。鞫事端緖。則尙未究得。而日熱如此。諸罪人之滯囚。亦可悶矣。國榮曰。聖敎誠然。在囚諸人。姑爲解枷似好矣。予曰。卿言好矣。
정조 3년 · 강
諸承旨。持公事入侍于誠正閣。
정조 3년 · 목
予曰。左副先爲出去。招致禁府都事。以在囚罪人著實看守。俾無經斃之患事。分付申飭。
정조 3년 · 강
召見承旨洪檢于誠正閣。
정조 3년 · 목
予曰。昨日烽火未熄之前。經下人定之鍾云。如此則都城民人。何以知其時。而爲出入之期乎。極爲駭然矣。檢曰。行人本以烽火爲期。而烽火未盡之前。經下人定。則必狼狽矣。
정조 3년 · 강
命儒賢家粟肉輸送。
정조 3년 · 목
敎曰。前此送似之物。似已告罄。雖非繼之之義。儒賢家。粟肉優數輸送事。分付。
정조 3년 · 강
命全羅監司。明日辭朝。
정조 3년 · 강
祭酒宋德相。疏辭粟肉賜批。
정조 3년 · 목
批以。粟肉輸送之命。雖遵養賢之意也。已固諒卿之謙沖而然。猶不及之儀。反致賢者難安之端。則一味强勉。又非務實底意。方令該曹。量宜輸送。更冀卿之便意領受焉。仍命遣史官傳諭。
정조 3년 · 강
命儒賢家粟肉減數輸送。
정조 3년 · 목
敎曰。儒賢家輸送粟肉。儒賢旣於疏中。有辭巽之言。令該曹量。宜減數輸送事。分付。
정조 3년 · 강
嚴飭更漏經下之罪。
정조 3년 · 목
敎曰。更漏不特敬授之一端。亦係都民苦樂。則昨日人定之鍾。經下於烽火未熄之前。擧烽雖不關於更漏。而行旅之止于街。商賈之藏于家。莫不以擧烽爲準。便是不易之制。而漏局官隸之迺於頃日申飭之下。又復誤錯者。極甚駭然。當該官員。令攸司科治。所掌下隸。從重科治。且官隸之言。或以爲渠輩依刻打鍾。擧烽比前差晩云。亦不無覈處之道。令兵曹。査問其擧烽之準例與否。以奏。監更次知中官。分更司謁及兵曹入直堂上。雖有不能摘發之罪。今姑不究。後可惕勵事。幷爲嚴飭。
정조 3년 · 강
命在囚各人解枷嚴囚。
정조 3년 · 목
敎曰。端緖姑未究覈。日熱又復如此。而亦有已例。在囚各人。姑爲解枷嚴囚事。分付。
정조 3년 · 강
配李基正于渭原郡。
정조 3년 · 강
王大妃殿進御加減蔘香散五貼。命製入。榻敎也。
정조 3년 · 목
予曰。昨夜更漏之先下於烽火未擧之前者。誠可怪駭。國榮曰。似是禁漏之誤錯也。予曰。儒賢之固辭粟肉。雖涉太過。而亦難强勉。故昨命減數輸送矣。國榮曰。其在安其心之道。不可强令領受矣。予曰。江都設施事。將何以爲之云乎。國榮曰。今日次對。大臣似當稟達矣。
정조 3년 · 목
領議政金尙喆曰。獄情尙未得端緖。誠可悶矣。左議政徐命善曰。昨日頗得可疑之端云矣。予曰。今番獄事之後。予心尤不勝憂懼矣。予雖泰居是位。而是位卽四百年莫重之位也。今日君綱國勢。少有可恃。則豈有此等凶惡絕悖之逆賊乎。此雖異於稱兵犯闕。而其陰凶情節。槪與向年量★(金+奕)興輝事。同一心腸矣。豈忍以此等凶言。萌之心發之口。而筆之於書乎。極爲凶惡矣。尙喆曰。凶書中諸語。極爲凶慘矣。尙喆曰。判義禁。以爲日前解枷之敎。雖出於欽恤之德意。而欲以此事。有所仰達矣。司直洪樂性曰。大臣旣發言端。臣當仰達矣。罪人解枷之敎。實出德意。孰不欽仰。而第此旣重囚。且與病幾死者有異。則一向解枷。亦屬可悶矣。予曰。執法之官。以此爭執。事固然矣。而日昨下敎。亦有所商量而然矣。予曰。臺諫傳啓。出去臺廳。爲之。
정조 3년 · 강
嚴飭箕營軍木錢換移及江界府蔘價米發賣之弊。
정조 3년 · 목
領議政金尙喆啓言。平安監司金鍾秀狀啓。備陳軍木挪移庫錢消融之弊。仍以爲自今以後。一布一錢之互換移動者。皆令上聞取裁。違者論以重律。江界府蔘價米之引年發賣者。一體嚴立科條。永永禁斷事。幷請令廟堂稟旨分付矣。本營留庫木錢。從前幻弄之弊。卽今徵捧之道。道臣之啓。已悉無餘。其所論請。誠爲的礭。依此施行。守而勿失。懲前毖後。俾有實效之意。請各別嚴飭。從之。
정조 3년 · 강
領議政金尙喆。以江華留守洪樂純疏辭。覆啓。
정조 3년 · 목
尙喆啓言。江華留守洪樂純。論統禦營變通疏。有稟處之命矣。其一。喬桐所屬。戰船二。龜船一。兵船四。防船一。各船皆有伺候船。合爲十六。統禦營今歸沁都。則戰兵船。事當三分一移屬。而第喬桐爲沁都之門石。且各船能櫓諸色水卒。皆在喬桐一島。今不可猝然移定於沁都。故但移戰船一。兵船一。伺候船各一。其餘則依前留之於喬桐。使臨急防禦之際。庶爲專力收效之地云。其二。統禦營之只有戰兵船之隻。舟師雖似寡弱。統禦所屬五鎭舟艦。將近四十隻。其中德浦長峰注文三鎭。只隔一帆之便。沁都舟師。不患其寡云。其三。戰艦旣移則船泊處不可不擇。松亭有五利。船倉則捨此莫可。待變亭不必設。而船上什物及軍器庫舍。則本府庫舍。久空頹毀者多。以此移建。亦足省費云。其四。操埸龍津。在甲津之下。稍似回抱。其勢便易。以此爲定云。其五。船上將卒當用統禦營舊例。而略加增刪。戰船船將一人。兵船監官一人。上粧哨官一人。下粧哨官一人。兵船哨官一人。捕盜官三人。舵工五名。能櫓軍二十八名。格軍九十六名。射手四十八名。砲手四十一名。六物庫子一名。各色匠人九名。各哨書記認旗手伺候等軍十三名。合二百四十九名。充定於松亭浦村。敎鍊官二人。旗牌官十二人。軍需監官一人。營吏二人。軍器色二人。庫子二名。糧色三人。庫子三名。軍牢四名。巡令手六名。燈籠手八名。使令二名。羅將四名。中營軍牢二名。巡令手四名。都訓導二名。敎師一人。別破陣一人。錚手鼓手錊鈑手等四名。合六十五名。以府內所屬充定。能格射砲手外。皆有月料朔錢。或多或少。能格則減其身役。射砲手亦設其施賞之窠。每朔較藝。分三等付料。以爲奬勵興起之地云。其六。軍政之最難得者。能格與射砲手。名係浦人者。歲納錢二兩。又有官吏侵漁之苦。今者蠲其錢。除其苦。但令係籍於能格案中。每秋合操外。乘潮漁採。往來自如。浦民產業稍優者。不操舟入海。或作耕稼。或事弓矢。或隸陸運者。逐月較藝施常。至於原定有料之窠。勿論浦人邑人。惟恐或後。所謂軍制。可以粗立云。其七。吹鼓手及旗手四十餘人。不別立名色。鎭撫統禦。合爲一營。當習操之時。自可彼此互用云。其八。統禦營一年句管諸道防番錢。爲四千九百八十一兩。穀則耗租爲四百石。而喬桐旣爲防營。則喬桐水軍防番錢及給糧錢。合二千六百五十二兩。租四百石。移屬統禦營。軍卒吏隸月料朔錢。浦人身役之代。射砲勸賞之資。皆區別支用。而所餘亦且不少。船上什物。軍器旗幟等諸般物。皆從此出。年終。自本營。修簿報廟堂。成節目二件。一則留之本府。一則送于備局云。其九。鎭撫使旣兼統禦使。則鎭撫中軍亦當兼統禦中軍。有事則往來接應。不然則臨時別出一假將云。其十。今當統禦之移設。喬桐永宗。俱處輔車之地。均有犄角之勢。自今爲始。永宗罷其獨鎭之權。而復屬統禦云。其十一。有兵然後可以禦賊。有食然後可以養兵。本島所出穀。從今以後。勿論京人邑人。出島中穀十石以上者徒。五十石以上者流。濟物月串昇天各鎭將。循私放過者其罪如出穀。留守不能覺察者亦坐。島中常留數三萬斛。越三年。夏秋觀年穀豐凶。始許放出。則屯田不添餉。而兵民之食自足云。其十二。三南大同。獨湖南稍優。若分留一萬石於甲津倉。明歲三月。使貢人外受。年年如此。則萬斛米。長留島上。足爲浦民聊生之業云。其十三。草芝。卽三南海路阨口也。一自兼牧之後。僉使入處於兼牧衙中。鎭舍則廢已久矣。設置鎭將之意。安在。亟破牧衙。添造鎭舍。使僉使來留牧舍。鎭卒專意戰具云。其十四。武學束伍。此原軍也。壯旅義旅。是軍官也。而束伍武學者類。竄身於壯義兩旅藪中。原軍日縮闕伍幾半。臣意則兩旅中。擇其好身手多膂力者。各三百人。月朔。以戰笠狹袖。試射砲。武學中。亦別抄三百人。許令較試赴賞。則數年之後。皆爲精兵。在陸則爲陸軍。在水則爲水軍。而其朔賞之資。則本府有別會錄米。令守臣。每月朔。割出十餘斛米。以作勸武之賞云。其十五。沁都難支之弊。卽修城之役也。甓築頹毀之後。改甓以石。一年所築。限以三百步。自甲子至今三十六年。僅築其半。計其卒築之期。亦可費三十餘年。臣意則自明年亟破修城之役。自廣城至草芝二十餘里。築以沿土。務使完固。上設女墻。泥江上下列墩之間。各限百步。別築譙樓云。節目册子。乞令指揮矣。守臣之十五條疏論。極其詳密。誠得變通之宜。依所請幷爲許施。其中湖南大同米。輪置外受之論。恐不無難便之慮。此則更爲消詳。務得其當。似好矣。從之。
정조 3년 · 강
命保放人中時任守令。今日內捧供。
정조 3년 · 목
司直洪樂性啓言。保放諸囚中。有時任守令。而當此農務方殷之時。一向保放。趁未勘律。誠爲可悶矣。敎以。邑務之淹滯。實涉可悶。保放人中。時任守令。還囚。今日內捧供。待判下。仍卽以草記議處照律。
정조 3년 · 강
重推備局提調柳戇。
정조 3년 · 목
敎曰。備局副提調柳戇。近日次對。連不進參。事極未安。從重推考。
정조 3년 · 강
諸承旨。持公事入侍于誠正閣。仍行召對。召見全羅監司鄭一祥。承旨李義翊。玉堂鄭淵淳金宇鎭。假注書徐鼎修。史官金勉柱鄭東浚。
정조 3년 · 목
講近思錄。○辭陛也。○予曰。昨以烽火一節。有令兵曹査覈之敎。果已査覈云耶。承旨鄭民始曰。聞兵判言。則擧烽旣爲太晩。下鍾亦爲太早云矣。予曰。此必掌漏之官。不善擧行之致也。民始曰。更漏差錯。每多如此矣。
정조 3년 · 강
命今下上言。限內回啓事。分付。
정조 3년 · 목
以林濟遠爲持平。申應淵爲正言。洪樂純爲戶曹參判。洪樂命爲藝文提學。李邦一爲定州牧使。李喜永爲楊口縣監。
정조 3년 · 강
大司憲鄭昌順。避嫌乞遞。賜批。
정조 3년 · 목
避嫌略曰。臣於再昨年。待罪見職也。連値親臨訊囚之日。每當罷鞫退出之際。更鼓屢下。往復喉院。書出姑停。伊後臺臣之沼襲爲例。日暮姑停。實俑於臣矣。及臣出外之後。伏見傳敎。以有違臺體。致勤嚴敎。屛伏俟譴。獨逭郵罰。何敢以日久事過。自同無故乎。義難仍冒。請遞臣職。批以。事在夐遠。到今攛那。無乃太過。勿辭。亦勿退待。
정조 3년 · 강
命烽燧將卒。幷勿問。
정조 3년 · 목
兵曹。以烽火擧準早晩査問。啓敎以。勿待罪。烽燧將卒。別無可罪之端。幷勿問。卽爲放送。
정조 3년 · 목
予曰。江都事。昨日次對。盡爲許施。而大同米外受事之不得許施。事勢果然矣。國榮曰。然矣。予曰。麥事豊登。誠極欣幸。而秋事尙遠。此後雨暘均適。然後可期有年矣。予曰。大司憲之以久遠事。避嫌。豈不過乎。民始曰。其時同臺。旣已被罪。故不得已避嫌云矣。予曰。上番曝曬之行。所經列邑之民情何如。記事官金勉柱曰。設賑之邑。亦無浮黃之民。而麥事大登。故民皆安堵矣。予曰。今年麥事。誠幸矣。民始曰。八道皆豐登矣。予曰。江陵大關嶺築城事。東民以爲何如云耶。勉柱曰。民情皆不願云矣。予曰。何故也。勉柱曰。設置山城之後。還穀輸納。大爲民弊云矣
정조 3년 · 목
予曰。文臣殿講。近來連爲。而今番則欲以試射代之如何。國榮曰。其在弛張之道。似無所妨矣。予曰。武臣殿講。亦當一體以射代之矣。予曰。 惠陵參奉金履九。何故呈遞耶。國榮曰。以其老親之難於離捨而然矣。予曰。旣有宋煥程之例。以其家近處齋郞相換好矣。國榮曰。若以 寧陵相換。則似好矣。予曰。事甚便好矣。予曰。再明日試射。射員將爲幾何。民始曰。朔試射應赴人。將合爲擧案。數必多矣。予曰。試官。將以文武堂上以上。差出耶。民始曰。先朝朔試射時。則每自 上除授。今番則依殿講試官例。擬望以入矣。予曰。禮判姑未入來乎。民始曰。未及入來矣。予曰。江都之穀。限三年。勿出境外事。雖出儲穀之意。而至於作錢之幷禁。殊非朝家可爲之事也。民始曰。幷禁作錢則果難矣。予曰。兵曹事例謄出者何如。民始曰。未及詳見。而頗詳備矣。
정조 3년 · 강
諸承旨。持公事入侍于熙政堂。仍行晝講。知事權噵。特進官鄭光漢。經筵官宋德相。承旨洪檢。玉堂鄭淵淳徐有成。假注書徐鼎修。史官金勉柱鄭東浚安川君烓。
정조 3년 · 강
諸承旨。持公事入侍于誠正閣。仍召見禮曹判書鄭光漢。
정조 3년 · 목
予曰。訓將以 永祐園奉審事。出往矣。卿已聞知乎。 園上咫尺御路。左右樹木相接。地家之說。亦以爲略干翦伐無妨云。且有防築及修改等處。卿明日與柳東亨出去。奉審以來。且本 園守衛軍。比他處甚少。而畿內軍丁。勢難變通。則無寧就祧遷諸 陵陵軍之太多處。而略略抄出。以補 園軍。似無所妨。卿亦抄出以聞。
정조 3년 · 강
副修撰李殷模。上疏乞遞。賜例批。
정조 3년 · 강
命禮曹判書鄭光漢。明日 永祐園奉審時。除朝辭進去。榻敎也。
정조 3년 · 강
命京畿水營方物。江華留守封進。
정조 3년 · 목
禮曹判書鄭光漢啓言。京畿水使。每於三名日及別陳賀時。封進方物矣。今則江華留守旣兼統禦使。一依喬桐例封進之意。請分付。從之。
정조 3년 · 강
惠陵參奉金履九。 寧陵參奉命相換。
정조 3년 · 목
敎曰。俄聞吏房所奏。 惠陵參奉金履九。以難於離捨。有此呈狀云。依宋煥程例。 寧陵參奉相換啓下。
정조 3년 · 강
命文武殿講。以試射設行。
정조 3년 · 목
因十一日文臣殿講。來十八日武臣殿講取稟。敎以。講近於拘束。射近於滌蕩。正猶禮樂之敎。不可偏廢。今朔日次殿講。皆以試射設行於十九日。此乃課試則不欲作輟。而弛張則稍存商量也。以此分付。見今肇夏。日氣無異盛暑。以講爲射。意在闊狹。而至於武士。則此試射有才落之法。故經年閱歲。迄不行。今若減巡。則文武可行於同日。才落亦無可論。規矩亦依書下傳敎擧行事。分付。
정조 3년 · 강
命時囚李素。附過還職。
정조 3년 · 목
義禁府啓言。李素之數次受由。雖爲省覲。身爲守令。災年曠官。有難容恕。以此照律。罪笞四十收贖。請附過還職。允之。
정조 3년 · 목
予曰。捕將之請對。何故也。國榮曰。鞫事端緖。有推得者矣。予曰。若得端緖則勢將親問矣。予曰。若始鞫事。則明日試射。將退行矣。
정조 3년 · 강
召見左捕將李柱國。右捕將李昌運于熙政堂。
정조 3년 · 목
請對也。○予曰。獄情得其端緖乎。柱國曰。樂林君埏之子。所爲云矣。予曰。然乎。極爲凶惡矣。柱國曰。李惟吉再招承款矣。予曰。惟吉初招則發明乎。柱國曰。初頭則發明。而再招仍爲承款矣。罪人供辭。臣今持來矣。予曰。入之。予親覽後。下敎曰。極爲凶惡矣。渠豈忍以此萌諸心。而筆之於書耶。其所排鋪設施。如是說去者。究厥心腸。則其爲凶慘。尤有甚於躬自爲之矣。
정조 3년 · 강
召見禮曹判書鄭光漢于誠正閣。
정조 3년 · 목
永祐園奉審後。入來也。○予曰。 園所修改處。皆爲奉審乎。光漢曰。盡爲奉審。而樹木太爲茂密。幾不見地。此則不可不略略伐去。而曲墻後中松數三株及御路左右邊略干株。地官輩。亦以爲伐去甚好云矣。井則有舊井。而已爲堙塞。故今復浚鑿。防築則金基良以爲稍近內鑿之爲好云。柳東亨以爲稍遠處鑿之爲好云矣。予曰。道路禁塞。亦何以爲之耶。光漢曰。淸涼里一路。已爲塞之矣。予曰。地官輩言內。 園所山勢。以爲如何云耶。光漢曰。渠輩雖不敢評論。而大體不勝讚頌矣。予曰。伐木防築等。修改告由祭。斯速擧行。予曰。宣傳官朴基豊入侍。予曰。鎭厚家文書搜來乎。基豊曰。鎭厚家別無文書。故衣箱中。略爲搜來矣。
정조 3년 · 강
校理鄭淵淳。以母病陳疏徑出。批許救護。
정조 3년 · 강
命親鞫明日爲之。
정조 3년 · 강
命親鞫時。依十一日例擧行。
정조 3년 · 목
敎曰。近日軍兵勞苦可悶。明日親鞫時。控輦軍。以內外營入直軍兵中八十名。抄擇排立。闕門把守軍百名。亦勿以出番軍擧行。入直軍中。減數排立。前排只入雙待令。禁軍入番外。只一番侍衛。其餘擧行。一依十一日例擧行。又敎曰。親鞫有命。明日文武臣試取。鞫座罷後。日字。自本院稟旨擧行。
정조 3년 · 강
命捧招訊推處。設草芚定式。
정조 3년 · 목
敎曰。刑人殺人。本欲使民遷善。而又欲以生道殺之也。意苟在於哀矜。則不必拘於無於古之法而不開。今後鞫囚。無論親鞫庭鞫。如遇雨或値甚熱。則捧招訊推處。設草芚造家。俾得緩喘下氣。輸其辭。盡其情。眎視朝庭不尙刻厲之政事。分付該府。仍令定式施行。
정조 3년 · 강
飭小大公事。淹滯之習。
정조 3년 · 목
敎曰。凡有命令。劃郞指陳可否。稟旨裁決可也。近來小大公事。亦多下有司議處之事。而或至閱歲淹滯。或致曠月抛置。如使群工各執藝事。交相淬。礪。思欲對揚予不逮。則安有是哉。予甚慨然于中。令政院。申飭各司。因傳敎。使之覆啓者。又因筵臣建白。廷臣疏請。使之敷奏者。皆令趁速獻替以聞。且以外方言之。朝令之下。慢不省念。已足爲觀紀綱之一端。而雖如等閒判下之事。亦未見其勤孜。揆以外藩道理。尤極未安。道各有能否之別。姑不處分。嗣後另加惕念。莫敢循謬習事。一體申飭諸道
정조 3년 · 목
予曰。鞫囚訊推處。設草芚之敎何如。國榮曰。昨日下敎。實出於不尙刻厲之聖意。雖罪囚。亦必感泣矣。
정조 3년 · 강
設親鞫于肅章門。領議政金尙喆。領府事李溵。右議政徐命善。判府事鄭弘淳。判義禁洪樂性。知義禁金華鎭。同義禁沈頤之李性源。問事郎廳南鶴聞柳孟養金宇鎭趙時偉柳誼朴祐源鄭志儉金履正。
정조 3년 · 목
具翼善冠袞龍袍。乘輿。出協陽門。詣肅章門。陞座。○予謂弘淳曰。其間欲爲敦召。而尙今未遑矣。至於陪班。亦不進參。豈不萬萬過當乎。弘淳曰。不勝惶悚矣。尙喆曰。領府事處義。太過矣。予曰。衛內喧嘩忒甚。踉隨狼籍。禁喧郎廳。各別擇定。使之嚴禁。予曰。衛內雜人。盡爲驅出。雖上司下人。如或不去。卽爲決棍事。招置禁喧郎廳分付。予命志儉。書罪人李鎭厚問目。予曰。罪人李鎭厚上之命志儉。讀諭問目訖。予曰。罪人所犯之罪惡。畢露無餘。且證左皆存。不待加刑。直爲承服之意。嚴問。敎曰。捧侤音節次。不卽擧行。推考房承旨。從重推考。予曰。罪人之一向抵賴。極爲窮惡。連爲勸杖。予曰。此等萬古所無之凶言。言之不難。尋常說去者。究其心腸極爲叵測陰慘矣。終古亂逆何限。而稱兵犯闕者。或有之。乃以狹匕等事。直爲短兵接之計者。此豈萬古所有乎予。雖冒泰。其位則乃四百年 列聖相傳之位也。而凶逆輩。乃以此等亘古所無之凶計。容易發之於心。而筆之於書。此莫非予自反處。而世道人心之罔測。至於此極。殆無餘地。寧不凜然而寒心乎。尙喆命善曰。極爲凶慘矣。天下萬古。豈有如許凶惡之逆賦乎。予曰。罪人一向不服乎。連爲勸杖。各別究問。予曰。今則渠雖欲隱諱發明。證告旣已分明。渠雖凶惡。復何有說乎。不須更問。直爲遲晚之意。連爲嚴問。予曰。罪人之一向抵賴。尤極凶慘。禁府堂上。各出意見。多般究問。予曰。三月初十日。來見渠家者誰也。四月初四日。來見渠家者誰也。更以此發問。予曰。罪人雖曰不知。而問目中諸條。皆有證據。罪人之發明。無所指的以此觀之。渠之隱諱之狀。昭不可掩。渠雖當死之罪人。咫尺親問之下。焉敢若此。諸問郞。更以此嚴問。志儉曰。罪人言內。以爲初十日來見者。卽李惟吉云矣。尙喆曰。與惟吉。使之面質。似好矣。承旨洪國榮曰。罪人精神昏亂之前。使渠手書諺文數字。較之凶書字劃。以下其異同。則似好矣。命善曰。如此則好矣。予曰。使罪人。書納諺文。以爲較看。命善曰。罪人所書諺文。比之凶書。諺文字劃。頗爲倣似矣。予曰。渠若有一分冤痛。則必力請面質。而今曰若使之面質。則當爲面質云者。渠必有眞贜。恐爲見屈而然矣。更以此發問。予曰。罪人李鎭厚下之。予曰。捕將進前。予曰。禁軍中。有漏泄獄情肯綮於罪人者云。卿與禁軍別將。卽爲査覈後。移送禁府。予曰。禁軍別將入侍之命。何時已下。而入來差遲。極爲駭然。此則當追後下敎矣。予曰。罪人李惟吉上之。命讀諭問目訖。予曰。罪人。旣於捕廳。已爲承款。今又直招。則庶有得生之路。以此意發問。予曰。罪人納招乎。宇鎭曰。罪人言內。以爲明一院路上。與李元榦酬酢。及鎭厚家酬酢。皆爲的實云矣。予曰。渠若直招則庶或有生道問目外如有謀議等節一一納招之意。究問。予曰。元榦之凶言。亦果的實乎。仔細更問。命善曰。元榦之凶言。極爲陰慘矣。予曰。渠若見凶書。則能知鎭厚手書與否云耶。性源曰。罪人言內。以爲渠若見之。則可知云矣。命問郞。持示凶書後。尙喆等曰。與李鎭厚。使之面質。似好矣。予曰。罪人李鎭厚上之。與李惟吉面質後。樂性頤之等曰。鎭厚言言見屈。無一發明矣。尙喆命善曰。今則無可更問矣。予曰。罪人李惟吉。姑令下幕。李鎭厚仍爲勸杖。予曰。鎭厚之罪。非一非再。而凶書中排鋪設施。首尾說去。至凶且慘。亘萬古所無之逆也。究厥心腸。其爲凶慘。反有甚於興文。此等凶逆之類。不必多問。直捧遲晚。予曰。罪人鎭厚。㚲爲下幕。予曰。侍衛軍兵饒飢事。分付宿衛所。予曰。禁軍別將。多率軍官及前排而入闕。極爲駭然。別將所帶堂上軍官。敎鍊官各一人。拔箭以來。命書罪人李鎭寬問目後。予曰。罪人李鎭寬上之。命問郞。讀諭問目訖。予曰。國家雖不使渠以弟證兄。而李惟吉之與渠兄。酬酢之事。且凶書一節。渠無不知之理。無敢隱諱。從實直招之意。嚴問。予曰。罪人之發明。極爲凶獰。仍爲加刑嚴問。予曰。渠雖窮凶極惡之人。豈忍推諉於其兄乎。卽此一節。尤極凶惡矣。尙喆命善曰。渠之推諉於渠兄者。萬萬凶慘矣。予曰。李鎭寬姑爲下幕。尙喆命善曰。今日罪人。若不承款。至於曠日。則此後不必皆爲親問。以推鞫擧行。似好矣。予曰。唯予曰。罪人李惟吉李鎭寬上之。更爲面質。罪人面質後。予曰。罪人李惟吉姑爲下幕。李鎭厚連爲勸杖。予曰。今則別無疑晦之端矣。尙喆命善曰。惟吉則語有條理。鎭厚則到處見屈。卽此一節。已爲斷案。別無可以更問者矣。予曰。罪人一向抵賴。尤極凶獰矣。命善曰。陰凶情節。綻露無餘矣。予曰。罪人李鎭厚。姑爲下幕。左捕將李柱國。右捕將李昌運曰。禁軍中漏泄獄情者査覈。則禁軍權翊爲之云矣。予曰。罪人權翊。移義禁府。予曰。罪人權翊上之。予曰。鞫獄何等嚴秘。而渠敢傳說乎。以此發問。予曰。罪人權翊。姑爲下幕。予曰。咫尺帳殿。笑語太喧嘩。事極駭然矣。卽捧現告以奏。敎曰。咫尺帳殿。笑語太煩。當駭現告人。爲先從重推考。予曰。鎭厚上之。予曰。凶書中。各條凶言。逐段詳問。使左右衛士。皆知其凶書罪人。予曰。凶書中。聖叔卽誰也。問之。予曰。渠雖窮凶極惡之人。要爲自拔之計。忍以其父之字。書入於凶書中乎。卽此一節。萬萬凶惡。遲晚速爲捧入。尙喆命善曰。卽此一事。萬戮猶輕矣。連爲加刑取服好矣。予曰。不無經斃之慮。姑待明日。更問無妨耳。命善曰。臣等所見。則鎭厚今無疑晦之端矣。予曰。罪人鎭厚。姑爲下幕。李惟吉李元榦上之。使之面質。罪人面質後。予曰。李惟吉李元榦。皆下本府。予曰。罪人李長潝鄭櫟上之。敎曰。罪人李長潝鄭櫟今無更問之端。分揀放送。予曰。罪人權翊上之。敎曰。罪人權翊。漏通獄情之罪。其在懲勵之道。不可尋常處之。不加刑訊。猶屬寬典。參酌定配。樂性曰。其在懲後之道。不可不一次施刑後。發配好矣。予曰。獄官之言。似或然矣。而何必施刑耶。敎曰。今則鞫獄端緖旣露。罪人李鎭厚。窮凶叵測之情節。彰著無餘。詞案俱備。證左昭然。而特以獰頑。不卽承款。連日親鞫。勞軍可悶。以推鞫明日爲之。更加嚴刑。期於輸款。罪人李元榦。凶書中許多逆謀。雖卽脫空。只於渠之一款凶語。旣出於惟吉之招。及對質。未能別白發明。推鞫時。一體盤問。○乘輿。由協陽門。還內。
정조 3년 · 목
下諭後。過限不來也。
정조 3년 · 목
予曰。 璿源殿簾帳。有可改處。當令戶判奉審修改矣。國榮曰。其在重事體之道。當令奉審後擧行。予曰。洪忠監司狀請忠州牧使之仍任。而羅州亦是弊邑。且新除者。又有善治之名。則不必仍任矣。國榮曰。聖敎誠然矣。國榮曰。未下直守令。催促下送似宜矣。予曰。洪忠兵使亦當催促下送矣。國榮曰。然矣。予曰。糧餉事何以爲之乎。民始曰。今方抄出文書矣。予曰。訓局所入。將爲幾何。民始曰。一年所費。似不過一萬餘金矣。予曰。昨日使臣。忙未酬酌。彼中有何所聞云乎。民始曰。別無所聞。而明史綱目。今方撰輯云矣。予曰。書狀何當入來云乎。民始曰。初四日當入來云矣。予曰。今年牟麥果可豐登云乎。民始曰。東北則姑未聞知。而南中與畿內。皆大登云矣。予曰。麥登則秋事亦可占乎。民始曰。麥登則農糧有餘。故民能盡力而然矣。
정조 3년 · 강
璿源殿正殿簾帳。命令戶判進詣奉審修改。
정조 3년 · 강
召見回還使臣鄭光漢李秉模于誠正閣。
정조 3년 · 목
予曰。使臣別單。俄纔見之。而彼國近年以來。凶歉連仍云。沿路所見民情果何如。而猶不至離散之境乎。光漢曰。自遼東至皇城。千餘里之間。流丐之民。絡續於道路矣。秉模曰。今皇帝在位旣久。年且衰耗。近來政令之間。雖或有些少過擧。而亦無大段失德。至於敬天事。神恤民三件事自初至今。至誠不懈。故內外人心。賴此晏然。姑無渙散之慮矣。予曰。中原陸沈。四海腥膻。三代之文物禮樂。今則雖無可徵。而或於閭巷草萊之間。猶有文章學術之可觀者乎。光漢曰。以臣等所見言之。則南京儒士中。多有善文之人。而大體彼俗專尙武力。故文治則無可觀矣。予曰。皇城太學。卿等見之乎。光漢曰。見之矣。予曰。槐巿黌舍。能不至蕪沒廢棄之境。而亦或有絃誦之聲乎。光漢曰。雖不至頹廢之境。而元無士子守護之事。至於京外鄕校。頹圮廢棄。鞠爲茂草之場。所見極爲駭然矣。予曰。任譯輩聞多在間作弊之端云。然否。光漢曰。作弊之端。雖未能指的現捉。而臣等與彼國人欲相見。則譯輩必萬端沮戲。不使相面。以此觀之。渠輩所爲。不無殊常之端矣。予曰。書狀何間當入來乎。光漢曰。非久當復命矣。
정조 3년 · 강
全羅監司鄭一祥。上疏請往省先壠賜批許之
정조 3년 · 강
吏曹參議柳戇。疏辭新除三銓之任。賜例批。
정조 3년 · 강
命未下直守令。幷令催促下送事。申飭該曹。
정조 3년 · 강
命洪忠兵使。明日辭朝。
정조 3년 · 목
敎曰。奪符宣傳官及拿來都事廚傳有弊。洪忠兵使明日辭朝。催促赴任。
정조 3년 · 강
命錦伯忠州牧使仍任狀啓下送。
정조 3년 · 목
因洪忠監司李命植忠州牧使朴師漢仍任狀啓。敎以。羅州亦是弊邑。本牧守令不可不擇。且今新授忠州牧使。聞亦是善治云。道臣此狀問。似未及。聞知之致。原狀啓下送
정조 3년 · 목
予曰。推考房承旨。已進去於禁府乎。國榮曰。俄已出去矣。予曰。李鎭厚窮凶叵測之情節。綻露無餘。而終不承款者。誠極凶㣷矣。國榮曰。其所抵賴。誠甚痛惋矣。予曰。權翊之發配。法官則無怪其爭執矣。國榮曰。漏通獄情之罪。果大矣。法官與臺臣之爭執是也。
정조 3년 · 강
命文武臣試取。二十二日爲之。
정조 3년 · 강
罷大司成吳載紹職。以李普行代之。
정조 3년 · 목
因成均館草記。敎以。近來大司成。非但以一抄爲瓜限。吳載紹病親呈辭。旣在月初以後。則其間豈無設行之日乎。且變通草記。無月無之。非徒恬憘。亦關紀綱。大司成吳載紹罷職。行副司直李普行除授。斯速擧行。儒賢筵奏之後。月講亦不修擧。一體申飭。
정조 3년 · 강
命分院下隸。從所聞勘律。
정조 3년 · 목
因京畿監司狀啓。敎以。此狀啓下該院。依此遵行。而旣如是釐弊。又如是定式。則分院之屬。必當含憾於無辜之民。無論巨細事。隨處逞憤。勢所使然。若有此弊之現發者。下隸不特從所聞勘治。該掌官亦爲繩以重律。斷不饒貸。以此一體分付。
정조 3년 · 강
召見承旨徐有防于誠正閣。
정조 3년 · 목
予謂有防曰。罪人一向發明。而惟吉則尤爲狡惡。忍杖不服。元榦自初不甚發明矣。予曰。明日則早爲開坐。問目亦依前爲之。
정조 3년 · 강
設推鞫于本府。領議政金尙喆。領府事李溵。左議政徐命善。判義禁洪樂性。知義禁金華鎭。同義禁沈頤之。李性源。承旨徐有防。問事郎廳南鶴聞柳孟養金宇鎭趙時偉柳誼朴祐源鄭志儉金履正。事變假注書洪文述。
정조 3년 · 강
命推鞫姑罷。明日爲之。
정조 3년 · 목
予曰。罪人惟吉。旣是同參同情者。而終不直招。極爲痛駭矣。國榮曰。然矣。惟吉。事當加刑。而鎭厚則已被屢次之刑。經斃可慮矣。予曰。鎭厚則當停刑矣。予曰。推鞫時。大臣若請罪人之加刑。自上允許。則例必準次後。修啓推案。此豈恤刑之意乎。罪人或有可以傅生者。而因其準。而至於物故。則事不成說。此後則使委官量宜停刑。捧招以聞事。永爲定式何如耶。國榮曰。聖敎誠然。以此定式。實爲欽恤之大政矣。予曰。金亮行。旣有上來之意。而何至今無消息耶。國榮曰。似以病勢之未差而然矣。
정조 3년 · 강
諸承旨。持公事入侍于熙政堂。仍召見輪對官。
정조 3년 · 목
予曰。諸罪人供辭何如。有防曰。鎭厚則一向抵賴矣。予曰。惟吉。旣以知情納招。則自當爲同參凶謀矣。有防曰。然矣。予曰。兼春秋。持此推案。進去鞫廳。以毋待承旨之來。而先爲擧行事。分付。予曰。罪人鎭厚。何爲而經斃乎。有防曰。言語精神頗爲了了。忽然經斃矣。
정조 3년 · 목
敎曰。日前宋儒賢之登對也。以爾去就。有申及之敎。想或聞悉。偕來史官之收還。亦出於使爾安意調治。斯速登途也。于今屢閱月。而未聞幡然之奇。虛徐之極。更遣史官。布此延佇之至意。兼探造朝之日期。爾其體小子殷勤之誠。迨此未甚熱之時。卽起上來。是予區區之望也。仍命史官。傳諭于行副司直金齊行處。登途日子。亦爲知來。
정조 3년 · 강
命李惟吉等。嚴刑所服。李元榦。期於得情。
정조 3년 · 목
因鞫廳議啓。敎以。施威時。如未得情。罪人李鎭厚。姑勿加刑。連加施威盤問。罪人李惟吉。鎭厚未承款。元榦不直招之前。不但同參同情而已。論其造謀。不知誰之爲是。其在獄體。不可不嚴刑取服。限十五度加刑。如有端緖不必準此數。至於罪人大春。旣出於惟吉緊招。亦爲限十五度嚴刑。亦依惟吉例。有端緖則不必準此數。依此爲之。罪人李元榦。如有可問之端。或平問或施威。期於得情。
정조 3년 · 강
命鞫廳定式。委官知悉。
정조 3년 · 목
敎曰。玆事。每欲一番定式。而未果者。鞫廳大臣。請刑議啓。批答。以依啓。或加刑書下。則勿論得情不得情。可生不可生。必準一次三十度。而推案始乃修啓。此雖古例然也。大抵獄體不可不審愼。而況或可以傅輕之囚。因其準次。至於物故。則甚非恤刑之意。此後凡議啓請刑之囚。若下依啓之批。則未得端緖。而不可不準次者外。不必準次後修啓推案爲限。委官以此知悉。量宜停刑。捧招以聞事。載之本府受敎。永久遵行。
정조 3년 · 목
敎曰。頃於筵席。前都憲徐有慶。以墨世旌恤事。其族屬及家舍。有令該府訪問之請。而迄今閱月。該府尙無皂白矣。有無間。玆事豈難推尋。而如是遷延者。事體所在。殊極稽忽。漢城府當該堂上。從重推考。使之草記以聞。
정조 3년 · 강
命司宰直長李鎭斗拿問。提調罷職。
정조 3년 · 목
敎曰。輪對官之三件詢問。輒以無乎奏對者。不但近日痼弊。亦可見不事事之一端。可勝駭然。然官有閑劇之殊。弊有巨細之別。則閑司不必責其無中生有。細弊固難煩諸上聽。容或付之勿論。更責來效之爲可。至於司宰郞官。其中尤未瑩者也。近於本監貢物。有査處之事。爲該掌之官。固當明覈兩造。公決本事。而及當下詢。專昧實狀。取覽公文。又甚矇矓。所査之事。雖曰十分無疑。在本監奉公之道。於兩隻處。先可推問。更可互閱。定其分明立落之科。而査報宜矣。不此之爲。敢於前席。謂以十分明決云云者。已極駭然。小事尙然。大弊何以祛除。所係則在都民休戚。其在勵他有貢物各司之道。不可不嚴處。輪對官司宰直長李鎭斗。拿問定罪。待鞫獄收殺拿囚。設置提調者之意。果安在。而泛視恝聽。無異越視秦瘠。焉用此無事提調爲哉。該監提調罷職。
정조 3년 · 강
命推鞫再明日爲之。
정조 3년 · 목
鞫廳啓言。金吾諸堂。文武試射時。進參。無以備員。請稟旨變通。敎以。再明日爲之。○敎曰。推鞫姑罷。
정조 3년 · 목
予曰。今日試射。擧案頗多。勢將終日耶。國榮曰。減其巡數。則似不至暮矣。
정조 3년 · 강
御春塘臺。行文武試射。文所試官洪樂性具善復兪彦鎬李秉模南益祥田文顯。武所試官李徽之洪國榮李性源柳戇李格李潤禧。
정조 3년 · 목
具翼善冠袞龍袍。詣春塘臺。陞座。○予曰。五貫革立之。宣傳官二人。分立左右。文武所執鼓等節。各各擧行。予曰。射員次次呼名。使之發矢。予曰。左議政徐命善入侍。敎曰。宿衛設置。豈得已事也。規模尙多未立。體面反復不重。此豈細憂。制置事件。從當條敎。而況以該營行宿衛之事。甚多掣礙。年前旣授旋遞。亦未及深量而然也。禁衛大將洪國榮。拜訓鍊大將。前大將具善復。移授禁衛大將。幷令牌招傳授命召。予曰。新除授訓禁兩大將。卽爲入侍。使之親授命召。予謂國榮曰。業欲以此任授卿。而因卿固辭。尙今未果矣。本營事。誠多可悶。故不得已玆以特授。卿之擔負。雖益重大。而卿其加勉。以副依畀之望焉。國榮曰。臣雖無狀。豈敢以職務之漸多。一毫憚勞哉。臣當竭力奉承矣。命善曰。訓局弊端。誠多可悶。今幸得人而任之。實爲國家莫大之幸矣。予曰。司宰貢人事。誠可怪矣。承旨鄭民始曰。聞其時中脯四十貼。貢物革罷後。以大口五千尾貢物。更爲定式。而自釐整廳。受貢人輩自願與不願。以爲分排許給。而成册云矣。予曰。中脯貢罷。爲大口貢。則本貢人。豈有不願之理乎。其時所謂受願不願而爲之云者。已極怪矣。國榮曰。大口貢物。若以五千尾。盡爲許給。則貢人輩。豈有不願之理。而聞其時只以四百尾定給。故貢人輩。積冤而不願云矣。予曰。然則貢人之不願。固其然矣。本事予雖未詳。而大口貢。旣是中脯貢之代。則仍爲許給於中脯舊貢人。事理當然。而似聞其時申光綏及啓禧輩。有主此事。幷爲許給於新貢人云。舊貢人之至今稱冤。事固然矣。旣以此事有査處之命。而昨日該寺郞廳之輪對官入侍時。以此下詢。而所對全不分明。極爲駭然矣。國榮曰。試所試記。無遺詳錄。然後可無違繣。而試官柳爀。老昏可悶。今姑減下。其代更爲差出。似好矣。予曰。然則更爲差出。予曰。日氣甚熱。射員之終日試射。亦屬可悶。武臣只以一巡磨鍊。文臣則從自願。亦以一巡磨鍊好矣。國榮曰。文臣中。不必從自願而爲之。幷以三巡磨鍊無妨矣。予曰。如是則好矣。予曰。漢城判尹具善復進前。予曰。頃以墨世家址及族屬尋訪事。有下敎。其間果已尋訪耶。善復曰。都城內。無可尋問處。而聞墨世四寸親。有謫在慶尙道者云。故頃已行關本道。使之詳問以報矣。或曰。墨世姓金云。或曰。姓李云。而無以的知。故言於政院。欲爲考見日記。而未果矣。予曰。試官及堂上侍衛承旨史官。幷爲應射擧案。樂性曰。文武應射人中。朴天衡第三巡呼不。何以爲之。予曰。御前呼不有律乎。命善曰。似有其律矣。國榮曰。此則與故犯有異矣。予曰。今番姑爲分揀。予曰訓鍊院掌務官之擧行極爲稽緩本院堂上。各別申飭。文武射員及試官堂上侍衛承史。以次試射畢。仍命呼名頒賞訖。還內。
정조 3년 · 강
重推文所試官柳爀。
정조 3년 · 목
承旨徐有防啓言。柳爀專昧筵體。擧措駭眼。請從重推考。從之。
정조 3년 · 강
命推鞫待下敎爲之。
정조 3년 · 목
予曰。昨亦言之。而宿衛所規模。尙今未成。固已可悶。且訓局事。亦多修擧者。故不得已有昨日之命。卿須留意於蘇弊等事。國榮曰。臣何敢擇夷險於國家事乎。第此職務浩䌓。恐難堪承矣。予曰。今日之雨。霏微而止。雨澤姑不緊急耶。民始曰。姑不望雨云矣。
정조 3년 · 강
藝文提學洪樂命。疏辭新除文任。賜批。
정조 3년 · 목
批以卿之文識。予所飫聞勿辭察職。
정조 3년 · 강
大司諫金文淳。上疏請埏嚴鞫。賜批。
정조 3년 · 목
疏略曰。臣於推鞫罪人鎭厚物故事。有萬萬駭憤者。自古投書之變。非曰無之。而未有若今玆之變。此等凶賊。直施之以大逆之律。而以至杖死之境。非但王章之有失。凶計暗布。豈無家人之與謀乎。放逐鄕里罪人埏。嚴鞫得情。其應坐支屬。一幷詳査。絕島散配。斷不可已也。亟加三思。幷賜允兪。批以。所陳雖有意見。亦有商量者意。
정조 3년 · 강
司諫李恒祚上疏討逆。賜批。
정조 3년 · 목
疏略曰。今玆見叨職名。惟以盡分殫竭。必伸誅討。之請。而前後合辭之論。伏閤之籲。喉院之啓。臺閣之疏。天聽愈邈。臣誠莫曉其所以也。妖如鄭妻。凶如龜柱。終至於覆宗國。而丙丁以來。獜厚簡恒泰淵福瑩養集若翔諸逆。一轉再轉。無所不至。趾述範吉。釀成輝文妖任之變而極矣。末乃澤遂之供。能賊之招。情節陰慘。及夫鳴遠範聖之逆出。而量翼賊★(金+奕)志恒。罔有紀極。究厥巨魁。則鄭妻龜柱是已。嗚呼。湖鄕之餘孼。繡啓之諸賊。表裏相濟。以至于今番投書之變。伏願亟正二賊典刑之誅。其外臺啓中罪犯罔赦者。幷賜允從。批以。所陳當留意爾其勿辭。察職。
정조 3년 · 강
弘文館。以繼講册子問議儒賢啓。
정조 3년 · 목
本館啓言。繼講册子問議事。就議于戶曹參判宋德相處。則以爲筵講次第。蓋以朱子所論讀書之序論之。則大學最先。論孟中庸次之。此乃不易之正法也。豈或有他議。而臣伏在鄕里。不能詳聞筵講。昨冬以後。伏覩論語爲三晝正講之書。竊謂大學已經開講。而次及論語矣。今見在外儒臣獻議。其不先大學。未免失序。誠如其言。且其所謂追補云云者。義意亦好。第念旣已先講論語。則孟子正爲其次。而今以大學繼之。其失序彼此無別。若於三講中。一講以大學爲定。則似合於追補之意。亦不失論孟繼講之序矣云。儒賢之議如此。何以爲之。敎以。更令領事獻議。
정조 3년 · 강
命儒賢人來事傳諭。
정조 3년 · 목
敎曰。儒賢明日下敎時入來事。遣史官傳諭。
정조 3년 · 강
命判尹具善復。勿待罪。
정조 3년 · 목
漢城府啓言。墨世遺址搜訪。特立棹楔事命下矣。自臣府。知委五部。搜問坊曲及諸宮房年老員役。則俱無知者。己巳十二月二十四日筵話奉閱。則墨世姓李。而有難的知。故更加搜問之際。自度日字。致有問備之命。惶恐待罪。敎以。觀此草記。果能詳査。如是之際。自致遲滯。卿則勿待罪。
정조 3년 · 강
改差 獻陵參奉姜瀚。 靖陵參奉李馥遠。
정조 3년 · 목
瀚等以身病呈狀。吏曹啓請改差也。
정조 3년 · 목
承旨徐有防啓言。今此憲府之照律前慶尙左兵使白東浚啓目。功議有無。不爲付標。議讞文字。未免不察。當該臺臣。請推考。從之。
정조 3년 · 강
命判尹具善復推考傳旨。勿施。
정조 3년 · 목
敎曰。京兆草記。旣已下敎。而朝令之下。如是擧行者。誠周詳矣。此乃可褒。而非可罪之事。當礿問備之命。未知本事而然。判尹具善復推考傳旨。勿施。
정조 3년 · 강
命河東府使李羲星。山淸縣監鄭日煥。拿處。
정조 3년 · 목
因慶尙監司李在簡鄭行毅。上言査啓。敎以。本事則道啓旣甚詳備。立落曲直。該曹自當覆啓稟處。而其中査官所報。有礙眼者。凡訟理勿論小大。一訟正犯。豈有再易之事乎。況於此訟。父或作正犯而子爲參謀。子或作正犯而父爲參謀者。該牧使之決折。大失訟體。則爲査官者。焉敢擸那溱會。分疏爲辭。諉之以容或無怪。歸之以不是異事乎。此等小訟。如是回互。安望他訟之平允。事當汰罷。而此時守令遞易。亦屬可悶。河東府使李羲星。山淸縣監鄭日煥。爲先拿問處之。
정조 3년 · 강
命御營哨官李夏芳。棍治。
정조 3년 · 목
敎曰。伊日未卽待令。與晚期待令有異。且久勤在近云。自本廳棍治。
정조 3년 · 강
分揀林道浩禁推。
정조 3년 · 목
因文臣試射時。道浩禁推傳旨。敎以。今番則分揀。
정조 3년 · 강
御熙政堂。行晝講。知事黃景源。特進官李在協。經筵官宋德相。承旨洪檢。玉堂鄭淵淳金宇鎭。假注書金載瓚。史官李信祜鄭東浚。宗臣擬善君爔。
정조 3년 · 목
講論語。○予曰。經筵官進前。予曰。旅舍不甚齟齬乎。對曰。臣來住於從子家。豈有齟齬之慮乎。予曰。皇壇樂章事。誠好矣。而自不無商量處。卿亦更加消詳。後日次對時。上下相礭後。更詢他儒賢。而議定好矣。德相曰。當初奏語。多有草率者。廣詢博考而處之。誠得當矣。庶流序齒事。日前自太學。簡問於臣。故臣答以後日登對。從當一稟云矣。數昨大司成來問。以今將草記。何以爲奏云故。又答以從當筵稟矣。蓋先輩已有許通之論。臣亦自少不以是論爲非矣。予曰。孟子道三達德。而鄕黨莫如齒。又曰。莫如德。蓋自古用人之法。只取材德。而不取地閥矣。自晉以後。始有尙閥之法。至於我朝。等級截異。氏族有別。取人不問材器。官爵專尙地處。此雖無於古之法。而立法已久。更革爲難。今不可遽爲擬議矣。至於家庭之內。貴賤懸殊。名分有限。下不可慢上。庶不可凌嫡。自有不易之定階。而至於序齒。古者太學之敎人。上自天子之元子衆子。下至凡民之俊秀。皆使之入學。然則世子之尊焉。而下比於匹庶。同遊庠序之間。此可見忘貴之意。而且王制以爲齒德無貴賤。亦可見年德之間。不以貴賤而有殊。至以我朝言之。則外邑之身免軍簿者。下賤之名編奴隸者。亦皆入學入校。而至若庶流。則雖以卿大夫之子。不敢窺於太學之門。此則予以爲過矣。而有非朝家所可指揮者。故使之廣詢於諸儒臣而處之。諸儒臣之議果何如。德相曰。先正臣文成公。嘗主許通之論。而至於學宮。使之別座南行。先正之意。必有所可據者矣。而又見諸儒臣所議。則金齊行。以爲先正旣有南行之議。則鄙見亦如是云。金鍾厚。則以爲本館草記。旣有所稟定者。今何可更有他說云。兪彦鏶。則以爲病伏昏瞶。不敢爲答云。諸議旣如此。臣亦與諸議一般矣。予曰。此輩之見塞。始自何時乎。德相曰。自柳子光始矣。予曰。此亦造化中一物。而爲子而不得呼父。爲弟而不得喚兄。出而無進身榮顯之路。雖或有奇偉才德之類。只將終世錮枳。抱冤乾沒。則亦豈非可矜者耶。德相曰。若有如宋翼弼徐起之類。則宜有所別般登庸之道矣。予曰。天之所覆。地之所載。日月所照。霜露所墜。凡有血氣者。皆入於作成之化。父焉而慈於子。子焉而孝於親。無一夫之不獲者。而惟彼庶流。別作名目。永枳其身。自外於同仁之化。則朝家亦不能辭其責矣。德相曰。外邑之設置敎授。臣有所仰陳者。而修出節目。然後可爲州縣擧行之道矣。知申與泮長。相議成一節目。則臣亦當有所與聞者矣。節目旣成。則自廟堂。頒之八路道臣。道臣頒之各道守令。使之擇出鄕黨中老成才識之士。授以敎授之任。又選村秀之十六七歲以上能通四書及擧業者。許之應講。又令來赴京試。則庶杜科場之弊。而或有補於作成之化矣。大略如此節目修正之時。當有詳細條陳者矣。予曰。好矣。從當一番更議好矣。德相曰。方今甄拔人才爲急務。而其道甚難。文臣參下之積滯者頗多。殆不免有抱紅牌老死牑下之歎。令各郵官與各 陵別檢之屬。加出窠坐。以爲調用出六之地。且登科十年出六。自是令典。而亦爲變通。或限五六年陞六。則疏滯甄才之道。庶乎兩得矣。請詢問廟堂。而行之何如。予曰。此意。令廟堂稟處擧行。大司諫金文淳所啓。★(金+奕)賊。是前古所無之極惡凶賊。則爲其支屬者。固不敢以平人自處。人之視★(金+奕)之親屬。亦當處以凶醜。而★(金+奕)之從兄銗。偃息城闉之中。請沈銗遠地定配。予曰。依啓。又所啓。凶趾諸賊。次第取戮。而不知何等禍崇伏在冥冥。其在防衛社漸之道。不可不申警。嚴飭各道道臣及守令處。請詳察逆種潛通之跡。予曰。道臣守令必當嚴戢矣。又所懷。惟彼鄭妻貫盈之惡。龜柱窮極之罪。合辭亦盡臚列矣。不必更事架疊。而雖以今番投書之變觀之。莫不由於國賊未誅。民彝不明之致也。如是而猶貸二賊之誅。則天下豈有此義理耶。伏願卽允三司之請焉。予曰。已諭於前後三司之批矣。
정조 3년 · 강
持平洪樂淵避嫌乞遞。賜批。
정조 3년 · 목
避嫌略曰。臣於前慶尙左兵使白東俊議律公事。以功議有無之不爲付標。至有承宣請推之擧。臣果未諳規例。而率爾署啓。今於問備之下。臣何敢仍冒於臺次乎。請遞臣職。批以。勿辭。亦勿退待。
정조 3년 · 목
予曰。昨日儒賢。文參下疏通事。有所陳達。令廟堂稟處。今日次對。似當覆奏。而予意則非但參下。參上亦多積滯者。此亦可悶矣。國榮曰。聖敎誠然矣。許多文臣之空老牑下。足可謂干和之一端。下詢廟堂。務爲甄用之地。似好矣。予曰。儒賢以爲講筵若兼行於次對。則不得入來云矣。國榮曰。事勢似然矣。
정조 3년 · 강
御宣政殿。行朝講。領事徐命善。特進官洪樂性。鄭尙淳。知事李徽之。經筵官宋德相。承旨徐有防。玉堂鄭淵淳金宇鎭。假注書金載瓚。史官李信祜鄭東浚。
정조 3년 · 강
命各宮免稅。戶曹劃給査問。
정조 3년 · 목
經筵官宋德相啓言。各宮免稅。特令戶曹。待漕運劃給者。實爲莫大之惠澤。自後民心安而邑弊祛矣。近者各宮。請於地部。預得劃給手決。以賣於有錢人處。錢主旣買之後。便作宮差。依舊下往各邑。恣意捧稅。一如前日云。事之寒心。莫此爲甚。請査問該曹。勿令預給手決。且飭諸宮。毋敢爲要利之計。請以紓民急。從之。
정조 3년 · 강
嚴飭鄕豪買結之弊。
정조 3년 · 목
經筵官宋德相啓言。鄕曲土豪多錢財者。締結吏胥預買民結。多至百餘結。小不下數十結。此弊三南尤甚。及其秋成。錢主擇富戶。收取結租。彼賣結之吏。旣無趁辦納稅之力。則又賣來年民結。又或加出結卜。眩亂愚氓而䌤縫之。又或再徵於民。惟此諸般奸計或緯劃。則掇家逃走。使官族徵隣徵以充其稅者。病民害國。莫甚於此。請令道臣嚴飭列邑。以防其弊。前頭繡衣暗行時。亦以此廉探。買者賣者。請各別重繩。從之。
정조 3년 · 강
諸承旨。持公事入侍于宣政殿。仍行次對。
정조 3년 · 목
領議政金尙喆曰。臣奉命按獄。而罪人經斃。不勝駭憤矣。予曰。罪人雖承款。而情節猶未得盡覈矣。尙喆曰。雖以惟吉之招觀之。鎭厚之凶圖逆節。更無所未盡究得者矣。但其未加顯戮。經先致斃。益不勝痛惋之至矣。埏則尙逭連累之罪。雖聖上好生之德。而失刑則大矣。此獄之前。埏之罪。已無所逃。結縛兩班。毆打於私門之內。欲爲逞憤之計者。固萬萬寒心。此獄收殺之後。雖本律之外。不可無。處分矣。予曰。序齒一款。異於官爵差除。故使之自賢關。議于諸儒賢而處之。此後非所更煩於朝家者矣。承旨洪國榮曰。果如聖敎。只當自賢關。從便處之而已。而初非推上於朝廷者也。尙喆曰。儒賢有文參下疏通之請矣。方今參下之積滯者。不勝其多。在朝家振掩之政。宜思所以區處之道。而第無從長善變通之道矣。予曰。朝家之設科取士。將有所進庸之意也。士子之得科進身。以其有榮達之路也。惟彼未霑寸祿。白首無成者。將不免身抱紅牌。枯死牑下。則顧其幽鬱之氣。有足以干和矣予每念及於此。而未嘗不惻然興歎。然而科額無定。官制有限。終不得善區處之道矣。儒賢旣奏。大臣有稟。今日當與卿等。博詢而處之矣。尙喆曰。聖敎果得當矣。遐土之人。飽經百艱。僅占一第。而終不得一命之官。千里裹足。棲遑旅舍者。指不勝屈矣。今承聖敎之至此。實仰大哉之王言。不可不及今變通矣。上下相礭。能得疏通之實效也。予命吏曹參議柳戇。考出文參下年五十五以上錄入。予曰。參下之積滯。非不爲矜。而至於參上之一斥不復。無所歸屬者。尤有所矜惻者矣。成均參下中。學錄學正二窠。每不免儲窠待人。今若以此二窠之祿。移付槐院。以爲區處參上之地。似好耶。左議政徐命善曰。成均參下二窠。雖似穴窠。而至於槐院參下。亦一經回剌。則不拘員數。幷爲付祿矣。承旨鄭民始曰。臣方帶槐院有司之任。每欲以本院祿窠事。一番陳達。而未果矣。見今本院參下之付祿者。殆近百數。一經回剌之後。無他職掌。虛受廩祿者。比諸參上之無官久滯。誠無意義。今若定其員額。除出祿窠。以爲區處參上之道。似好矣。予曰。卿言誠有意見。而第彼許多人員之多年食祿者。猝然減落。誠有所可矜者。且雖減祿而同是付祿之人。未知何者當減而何者當仍乎。國榮曰。此是左承旨之素所商量者。故今雖仰陳。而亦非謂必令減下者也。予曰。然則參上最爲可矜矣。參下則年五十五以上幷陞六。參上則以蔭參上之窠。的定員額。換作文參上之窠何如。尙喆命善曰。如是則誠好矣。戇錄入參下年紀以奏曰。年五十五以上則無之。只不過爲五十一二三四矣。命善曰。各 陵殿別檢。旣爲文參下之窠。則今以 陵令。屬之文參上之窠。似好矣。國榮曰。蔭官中。亦多京司之腴窠。而只以 陵令屬之文官之積年枯欝者。則名以甄復。實無其效。京窠中通同備擬。隨出隨除似好矣。予曰。所奏誠是矣。命善曰。從前參下之出六者。只爲虛付司果。不得轉陞實銜。反不若參下之猶得槐院祿矣。今則參上旣爲沾窠疏通矣。參下之陞六者。亦當次第陞付。此實爲大振滯之政矣。予曰。參上則旣以是區處矣。參下則限以幾歲而出六。則得當乎。尙喆曰。當考出年紀多少。以爲參量陞六好矣。予曰。近日事。每多因循不成。此事則今日當商礭定式。卿等少退。更爲定議。而入來也。予曰。取考官案。則蔭窠幾何。文窠幾何。文官之最爲久勤者。爲幾人耶。尙喆曰。蔭窠爲百十窠。文窠爲四十七窠。文官之無職者。殆爲二百人矣。
정조 3년 · 강
命江界別貿蔘。退限備納。
정조 3년 · 목
領議政金尙喆啓言。月前江界民金殷建。以本府民人過半逃散。把守軍役。毋論鄕族。一從戶名爲之事。衛外白活。令該道道臣論理狀聞之意。自秋曹覆啓行會。而卽見平安監司金鍾秀狀啓。則江界府使趙圭鎭報辭。以爲把守事。今若創出無前之規。則恐爲邊地騷擾之端。有不敢遽請更張。而民戶減縮。專由於蔘役之難支。丁酉。戶曹卜定別貿蔘二十斤內。未收十二斤三兩零。萬無出處。最爲難保之端。限江民蘇醒間。移定北關事。請令廟堂稟處矣。北蔘未能爲禮單之用。從前貿來者。尙多留置於地部云。勢難移定。今若退限於秋後。使之次次備納。則亦足以少紓民力。以此分付。請使之擧行。予詢左相。徐命善啓言。別貿之輪定西北。不害爲推移蘇弊之道。而第今北路。荐歉之餘。瘡痍未完。又以江民之難支者。移憂於北民。亦非一視之政。姑今差退其限。量減其數。以爲次第備納之地。似好矣。從之。
정조 3년 · 강
命慈母山城獨鎭變通。置之。
정조 3년 · 목
領議政金尙喆啓言。平安監司金鍾秀狀啓。備陳慈母山城緩急必守之狀。仍以爲山城西邊水門外稍低處。新築外城。而本府雖帶管城將之號。以節度使左營將屬邑。脫有緩急。領軍遠赴。則山城爲無主之地。只有別將與中軍而已。爲先罷左營屬之舊制。以其精抄移屬山城。而以本府爲獨鎭將。專管山城事。令廟堂稟處爲請。而本府以保障之地。道內諸邑中。最稱瘦殘。順川郡南邊接界一二坊面。爲先還屬於慈山。以爲稍成貌樣之地事。幷爲附陳。以俟處分爲辭矣。道內山地中最好處。自古稱慈母城。而今道臣以桑土之戒。爲築外城之計。況所入財力。又非煩請於朝家者。則固不必靳難。而至於本府之爲獨鎭。兵營所管精抄軍區處之道。恐似難便。他邑民土移劃之擧。亦難輕議。下詢於曾經道臣。而處之好矣。予詢左相。徐命善啓言。道臣所請。儘有意見。而事係變通。固當審愼。割地移額。亦不無掣肘之慮。姑且仍舊。更加商量似好矣。敎曰。曾經道臣陳達。知事具允鈺啓言。慈城形便。臣亦見之。道臣狀請。極有意見。如是設施。則可爲緩急得力之道。而大僚旣以事係變通。固當審愼爲言。姑爲置之似好矣。刑曹判書尹東暹啓言。慈城果是我國山城之最勝處。比之鐵瓮。猶有勝焉。道臣所請水門外築土城之計。誠好矣。至於慈山獨鎭事。精抄軍之區處。隣邑地之割屬。俱係難便。臣亦與大臣之意同矣。江華留守洪樂純啓言。關西道臣狀啓。臣亦見之。其所陳達。蓋有意見。而臣意則與領相同矣。尙喆啓言。事係變通。諸議又如此。請置之。從之。
정조 3년 · 강
命慶尙左兵營移設置之。
정조 3년 · 목
領議政金尙喆啓言。前慶尙左兵使白東浚狀啓。以爲本營處在沿海。與對馬島隔海相望。外無險阻。內無柴水。稱以城丁者。不滿數百。所領三鎭。軍額遠在三四百里之外。若有警急。則顧安得不危乎。移營一事。以其事役之浩大。議論參差。至今因循矣。己巳年間。故參判南泰良。按本道時。目見本營必可移之狀。鳩聚穀物。名以築城穀。散置各邑。見今米租太爲五萬餘石。以此爲需。則何役不成乎。若使議論一定。大役將擧。則就慶州永川華山等處。審擇形便之地。以爲永久之圖事。請令廟堂稟處矣。移營之論。自古有之。而本道之寘兵營於蔚山。一如湖南之置兵營於康津。當初兩道之設營。不於中央之陸地。必寘之沿海者。古人設置者。豈無所以哉。從前帥臣之以此論請。尙未許施者。非徒爲事役之浩大而已。令不可輕議。請下詢諸臣而處之。予詢左相。徐命善啓言。此是大變通之擧。苟無有的礭之見。豈容遽議。臣亦以爲姑寘宜矣。予詢備堂。具允鈺啓言。左兵營形便。臣未目見。移營之利害。不敢臆對矣。洪樂性啓言。臣未見形便。不敢臆對矣。李徽之啓言。形便雖不敢質言其利害。而國家設寘兩南兵水營。全爲南寇之憂。而當初兵營之寘於沿海者。似有意見。今不可輕議矣。尹東暹啓言。嶺南地理形便。臣未嘗目見。移營利害。不敢臆對矣。鄭尙淳啓言。移營之論。其來已久。而至今未諧。似有難便之端。姑不可輕議。金孝大啓言。兵營形便。臣不敢强其所不知而仰對矣。洪樂純啓言。遠外形便。不敢臆對。而其難愼之意。與諸臣所奏無異矣。權噵啓言。此等移營之擧。若非大關利害。則不當輕議。從前移設之議。至今不爲者。亦豈無所以。寘之似好矣。鄭光漢啓言。營邑移設。所關甚重。不可輕議矣。金華鎭啓言。華山諸處。自古有移營之議。臣亦歷覽其形便。而當初設寘兵營於距水營不遠之地者。似出於專意海防之計。到今改圖。恐難輕議。洪國榮啓言。形便則未審。而意見則與諸臣同矣。鄭民始啓言。臣意則不但此事。各道關防之請移易者。一切報罷似好矣。李性源啓言。古人設置兵營於海曲。必有意見。且當荐歉之餘。恐不可輕議矣。敎以。古人寘閫之意。必有所見。寘之。
정조 3년 · 강
命南兵營軍制寘之。城津間路事依施。